ዶክተር ወርቅነህ ገበየሁ የተባበሩት አረብ ኢሜሪቶች የዓለም አቀፍ ትብብር ሚኒስትር ዴኤታ ጋር ተወያዩ
የኢፌዴሪ ውጭ ጉዳይ ሚኒስትር ዶክተር ወርቅነህ ገበየሁ የተባበሩት አረብ ኢሜሪቶች የዓለም አቀፍ ትብብር ሚኒስትር ዴኤታ ሪም አል ሀሽሚን ጋር በትላንትናው ዕለት በጽህፈት ቤታቸው ተወያይተዋል።ዶክተር ወርቅነህ በውይይታቸው የኢትዮጵያ እና የተባበሩት አረብ ኤሜሪቶች ግንኙነት በደም የተሳሰረ፣ በጠንካራ መሰረት ላይ የተጣለ እና ታሪካዊ ነው ብለዋል።ኢትዮጵያ የመጀመሪያዎቹን የእስልምና እምነት ተከታዮች ተቀብላ በማስተናገድ ከመካከለኛው ምስራቅና ከአረብ አገሮች ጋር ቀደምት ግንኙነት የመሰረተች ግንባር ቀደም አገር መሆኗንም ገልጸዋል፡፡ሁለቱ አገሮች የህዝባቸውን ጥቅምና ደህንንት ለማስጠበቅ በትብብር እየሰሩ መሆኑን ገልጸው ይህንን ግንኙነት ወደ ላቀ ደረጃ ለማሸጋገር በልዩ ትኩረት ይሰራልም ብለዋል።የተባበሩት አረብ ኤሜሪቶች ለኢትዮጵያ እያደረገች ያለውን ሁሉን አቀፍ ድጋፍ ያደነቁ ሲሆን ለኢትዮጵያዊያን ዜጎች እየተደረገ ላለው ድጋፍም ምስጋናቸውን አቅርበዋል።ሚኒስትር ዴኤታዋ ሪም አል ሀሽሚ በበኩላቸው ጠቅላይ ሚኒስትር ዶክተር አብይ አህመድ አመራር በኢትዮጵያ የመጣውን ሁሉን አቀፍ ለውጥ ቴላቸውን አድናቆት ገልጸዋል፡፡የተባበሩት አረብ ኤሚሪቶች ከኢትዮጵያ ጋር ያላትን ግንኙነት ወደ ላቀ ደረጃ ለማሸጋገር ቁርጠኛ ናት ብለው ለኢትዮጵያ የምታደርገውን ድጋፍም አጠናክራ ትቀጥላለች ብለዋል።ኢትዮጵያ እና የተባበሩት አረብ ኤሚሪቶች ዲፕሎማሲያዊ ግንኙነት የመሰረቱ በ1965 ዓ.ም ሲሆን ከዚያን ጊዜ ጀምሮ የሁለቱን አገሮች ህዝብ ጥቅም ለማስጠበቅ በበርካታ ጉዳዮች ዙሪያ በትብብር በመስራት ላይ ይገኛሉ። (ምንጭ፡የውጭ ጉዳይ ሚኒስቴር ቃልአቀባይ ጽ/ቤት)